663/2007

B var dæmdur í 20 mánaða fangelsi fyrir 25 þjófnaði og hlutdeild í þjófnaði, nytjastuld, gripdeild, skjalafals í þrjú skipti og tilraun til skjalafals, fjársvik í tvö skipti og tilraun til slíkra svika, eitt fíkniefnalagabrot og umferðarlagabrot í tvö skipti. B var virt það til refsiþyngingar að sakarferill hans var töluverður og þá hafði hann ítrekað gerst sekur um sumar tegundir brotanna. Vísað var til 77. gr. almennra hegningarlaga auk 78. gr. um hegningarauka, auk þess sem tekin var upp skilorðsbundin fangelsisrefsing er B hlaut með dómi í maí 2007.

Dómur Hæstaréttar.

Mál þetta dæma hæstaréttardómararnir Ó-kk-nf B-kk-nf Þ-kk-nf, H-kvk-nf H-kvk-nf og J-kk-nf S-kk-nf G-kk-nf.

Ríkissaksóknari skaut tveimur dómum Héraðsdóms Reykjavíkur til Hæstaréttar með áfrýjunarstefnum 6. desember 2007 og 14. mars 2008 í samræmi við yfirlýsingar ákærða um áfrýjun, en jafnframt af hálfu ákæruvalds sem krefst staðfestingar á niðurstöðum hinna áfrýjuðu dóma um sakfellingu, refsiákvörðun, ökuréttarsviptingu, upptöku fíkniefna og greiðslu skaðabóta. Dómarnir voru kveðnir upp 11. október 2007 og 28. febrúar 2008. Fyrir Hæstarétti hafa málin verið sameinuð.

Með ákæru 7. ágúst 2007 var mál höfðað á hendur fjórum einstaklingum vegna þeirra sakargifta, sem dæmt var um í dóminum 11. október 2007. Ákærði og meðákærði P-kk-nf Á-kk-nf S-kk-nf áfrýjuðu héraðsdómi fyrir sitt leyti. Í samræmi við beiðni ríkissaksóknara var þáttur ákærða P-kk-ef Á-kk-ef skilinn frá málinu og er hann ekki til endurskoðunar nú.

Ákærði krefst sýknu af XXI. kafla ákæru 7. ágúst 2007 en hann var í héraðsdómi 11. október 2007 sakfelldur fyrir þá háttsemi sem þar greinir. Þá krefst hann mildunar refsingar að öðru leyti og að bótakröfu Vátryggingafélags Íslands hf. verði vísað frá dómi.

if !supportEmptyParas endif

I

Í XXI. kafla ákæru 7. ágúst 2007 eru ákærði og meðákærða í héraði, B-kvk-nf K-kvk-nf, ákærð „fyrir þjófnað, með því að hafa að morgni mánudagsins 11. júní 2007, í félagi með X ... brotist inn í einbýlishúsið að Efstasundi 44 í Reykjavík, með því að fara inn um glugga á salerni hússins, og stolið þaðan ... samtals að verðmæti um 550.000 krónur.“ Málið var flutt í héraði og fyrir Hæstarétti með tilliti til þess að verknaður ákærða kynni að teljast hlutdeild í innbrotinu. Þá ber þess að geta að með dómi Hæstaréttar 21. febrúar 2008 í máli nr. 665/2007 var X sýknaður af ákæru fyrir þetta innbrot.

Ákærði neitar sök og vísaði meðal annars til þess í framburði sínum fyrir héraðsdómi að hann brytist ekki inn í heimahús. Hins vegar kvaðst hann hafa umrætt sinn verið í ökuferð ásamt áðurnefndu fólki, en tilgangur ferðarinnar hafi verið að leita að mannlausu íbúðarhúsi til að brjótast inn í. B-kvk-nf hafi fyrst kannað hvort umrætt íbúðarhús var mannlaust og í kjölfarið hafi X farið þangað inn. Þá sagði ákærði: „Ég bara parkeraði bílnum fyrir utan.“ Aðspurður hvort hann hafi fengið hluta af þýfinu sagði hann: „Já, ég fékk 25.000 krónur, það er nú ekki mikið.“ Að þessu virtu og því sem tíundað er í héraðsdómi er sannað að ákærði átti þátt í innbrotinu. Þegar hins vegar er litið til verknaðarlýsingar í ákæru og þess sem fram er komið um háttsemi ákærða verður þáttur hans metinn svo að hann teljist hlutdeildarmaður í brotinu. Verður brotið því heimfært undir 244. gr., sbr. 1. mgr. 22. gr., almennra hegningarlaga nr. 19/1940.

Hinir áfrýjuðu dómar verða staðfestir að öðru leyti um sakfellingu ákærða og heimfærslu brota hans til refsiákvæða.

II

Ákærði hefur unnið sér til refsingar með brotum sínum, en um er að ræða 25 þjófnaði og hlutdeild í þjófnaði, nytjastuld, gripdeild, skjalafals í þrjú skipti og tilraun til skjalafals, fjársvik í tvö skipti og tilraun til slíkra svika, eitt fíkniefnalagabrot og umferðarlagabrot í tvö skipti. Með hinum áfrýjuðu dómum var ákærði dæmdur til fangelsisrefsingar í samtals 23 mánuði.

Ákærði er fæddur á árinu 1974 og er sakarferill hans töluverður. Hann hlaut fyrst dóm 1996, skilorðsbundið fangelsi í einn mánuð, fyrir þjófnað og fíkniefnalagabrot. Á árunum 1997 til og með 2002 var hann fjórum sinnum dæmdur í skilorðsbundið fangelsi fyrir þjófnað og tilraun til þjófnaðar. Á árinu 2006 hlaut hann tvo dóma, annars vegar fyrir þjófnað og fíkniefnalagabrot, en hins vegar fyrir tilraun til þjófnaðar. Var hann í fyrrgreinda dóminum dæmdur í þriggja mánaða skilorðsbundið fangelsi auk sektar, en í þeim síðargreinda í fimm mánaða fangelsi, skilorðsbundið að hluta. Í lok sama árs gekkst hann svo undir sátt hjá lögreglustjóra fyrir fíkniefnalagabrot. Á árinu 2007 var ákærði dæmdur fimm sinnum fyrir ýmis brot. Fyrst í janúar í fjögurra mánaða skilorðsbundið fangelsi fyrir nytjastuld, þá í maí í sex mánaða skilorðsbundið fangelsi fyrir þjófnað og fjársvik, svo 11. október í 15 mánaða óskilorðsbundið fangelsi með öðrum þeim dómi sem er til endurskoðunar í þessu máli. Degi síðar var hann dæmdur fyrir þjófnað og fjársvik en ekki gerð sérstök refsing. Þá var hann í desember dæmdur í fangelsi í einn mánuð fyrir þjófnað. Ákærði hefur á árinu 2008 hlotið tvo dóma. Er annar þeirra átta mánaða fangelsisdómur frá 28. febrúar sem er til endurskoðunar nú. Hinn er frá því í september þar sem ákærði var dæmdur í tveggja mánaða fangelsi fyrir tíu þjófnaði og gripdeild, en þessi brot voru framin á tímabilinu frá janúar til maí 2008. Brot ákærða, sem hinir áfrýjuðu dómar taka til, voru framin á tímabilinu frá 20. mars 2007 til 9. janúar 2008.

Ákærða verður ákveðin refsing að teknu tilliti til ákvæða 77. gr. og 78. gr. almennra hegningarlaga, auk þess sem fallist er á úrlausn héraðsdóms 11. október 2007 um að taka beri upp samkvæmt ákvæðum 60. gr. almennra hegningarlaga skilorðbundna fangelsisrefsingu er ákærði hlaut með framangreindum dómi í maí 2007. Ákærði verður nú dæmdur fyrir fjölmörg brot, einkum auðgunarbrot. Hins vegar eru fjárhæðir í flestum tilvikum óverulegar og er þá aðallega um að ræða þjófnað á mat og öðrum neysluvörum úr verslunum. Þá er ákærði nú fundinn sekur um hlutdeild í innbroti í íbúðarhúsnæði samkvæmt XXI. kafla ákæru 7. ágúst 2007. Þegar sérstaklega er litið til þessa og sakarferils ákærða verður refsing hans ákveðin fangelsi í 20 mánuði.

Framangreind skaðabótakrafa Vátryggingafélags Íslands hf. á hendur ákærða er tilkomin vegna þess atviks sem um getur í XXI. kafla ákæru 7. ágúst 2007. Með dómi héraðsdóms voru ákærði og meðákærða B-kvk-nf dæmd til að greiða félaginu samtals 436.015 krónur en kröfu um vexti vísað frá dómi. Ekki var tekið fram hvernig innbyrðis greiðsluskyldu þeirra væri háttað. Björt áfrýjaði héraðsdómi ekki fyrir sitt leyti. Eigendur hússins höfðu fengið bætur með hinni dæmdu fjárhæð samkvæmt vátryggingu þeirra hjá Vátryggingafélagi Íslands hf. á grundvelli framburðar síns hjá lögreglu og annarra gagna málsins. Er fjárhæð kröfunnar nægilega studd gögnum og verður hún staðfest að öðru leyti en því að skartgripir að verðmæti 20.000 krónur komust aftur í hendur eiganda þótt vátryggingarbætur hafi verið greiddar fyrir þá. Eigandinn mun síðar hafa hent þessum munum. Samkvæmt framansögðu verður ákærði dæmdur til að greiða skaðabætur sem nema helmingi þess tjóns sem bóta er krafist fyrir að teknu tilliti til framanritaðs, eða 208.007 krónur.

Staðfest verða ákvæði hinna áfrýjuðu héraðsdóma um skaðabætur að öðru leyti, ökuréttarsviptingu, upptöku fíkniefna og sakarkostnað að því er ákærða varðar.

Ákærði verður dæmdur til að greiða áfrýjunarkostnað málsins, þar með talin málsvarnarlaun skipaðs verjanda síns, sem ákveðin verða með virðisaukaskatti eins og nánar greinir í dómsorði.

Dómsorð:

Ákærði, B-kk-nf L-kk-nf, sæti fangelsi í 20 mánuði.

Ákærði greiði Vátryggingafélagi Íslands hf. 208.007 krónur, en ákvæði hinna áfrýjuðu dóma um skaðabætur að öðru leyti, ökuréttarsviptingu, upptöku fíkniefna og sakarkostnað eru óröskuð að því er ákærða varðar.

Ákærði greiði allan áfrýjunarkostnað málsins 353.670 krónur þar með talin málsvarnarlaun skipaðs verjanda síns, H-kk-ef I-kk-ef hæstaréttarlögmanns, 249.000 krónur.

if !supportEmptyParas endif